
R A P O R T

asupra propunerii legislative pentru completarea articolelor 1, 2, 3 şi 5 din Legea nr.8/2006, modificată prin Legea nr.4/2007, privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 465 din 11 iunie 2007, cu dezbaterea pe fond în procedură obişnuită a propunerii legislative pentru completarea articolelor 1, 2, 3 şi 5 din Legea nr.8/2006, modificată prin Legea nr.4/2007, privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.355/19.03.2007)

· avizul negativ al Consiliului Economic şi Social (nr.531/13.03.2007)

· avizul favorabil al Comisiei juridice, de disciplină şi imunităţi (nr.31/726/12.06.2007)

· avizul favorabil al Comisiei pentru cultură, arte, mijloace de informare în masă (nr.30/452/13.09.2007)

· punctul de vedere negativ al Guvernului (nr.847/13.04.2007).

Propunerea legislativă are ca obiect de reglementare extinderea sferei beneficiarilor Legii nr.8/2006, cu modificările ulterioare, la o altă categorie socio-profesională, respectiv pensionarii sistemului public de pensii care au o vechime în muncă de minim 20 de ani în funcţii de specialitate şi profesii specifice activităţii de presă.
Comisia propune Plenului Camerei Deputaţilor respingerea iniţiativei legislative din următoarele considerente:

· scopul Legii nr.8/2006 este de a se acorda o indemnizaţie pentru pensionarii sistemului public de pensii care sunt membri ai uniunilor de creatori legal constituite, recunoscute ca persoane juridice de utilitate publică, respectiv pensionarii care şi-au desfăşurat activitatea în domeniul literar artistic, aceştia fiind pensionarii scriitori, artişti plastici, compozitori, muzicologi, oameni de teatru, cineaşti şi arhitecţi. În acest context, extinderea câmpului de aplicare a legii şi pentru ziarişti nu se justifică, aceştia nefiind cuprinşi în cadrul unei uniuni de creaţie.
· este imposibil ca presa să fie structurată într-o singură uniune, care să aibă reprezentare exclusivă la nivel naţional, cum este cazul celorlalte uniuni de creatori. În domeniul presei există, mai cunoscut, Clubul Român de Presă, dar acesta reuneşte instituţii de presă, reprezentate prin persoane fizice mandatate – deci nu este o uniune de persoane fizice, ci juridice. Menţionăm în acest context că în prezent sunt înregistrate peste 80 de uniuni şi asociaţii profesionale de presă.
· nefiind definită activitatea de presă, aplicarea prevederilor acestui proiect, din punct de vedere metodologic, este, practic, imposibilă. 

· de asemenea, propunerea legislativă ar avea ca efect adâncirea discriminării în cadrul sistemului public de pensii.

· expunerea de motive nu conţine estimări privind influenţele financiare suplimentare rezultate din măsura stabilită prin propunerea legislativă şi nu precizează modul de acoperire a plusului de cheltuieli, astfel cum prevede art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi art.138 alin.(5) din Constituţia României.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în şedinţa comisiei din 20 septembrie 2007 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei şi Egalităţii de Şanse:

· D-na Denisa Pătraşcu – Secretar de Stat
· D-na Georgeta Bratu – director

· D-na Cecilia Sebe – şef serviciu.

4. La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu 15 voturi pentru şi o abţinere.

5. Propunerea legislativă a fost respinsă de Senat în şedinţa din 06.06.2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

